প্রশ্ন (১৭/১৭) : মহিলারা জুমআর ছালাত মসজিদে গিয়ে জামাআতের সাথে আদায় করতে পারে কি?  -আমীনুল ইসলাম  আত্রাই, নওগাঁ।  উত্তর : মহিলাদের জন্য জুমআর জামাআতে অংশগ্রহণ করা জায়েয। যদি সেখানে পর্দার ব্যবস্থা থাকে এবং মহিলা শারঈ লেবাস পরিহিতা হন ও সুগন্ধি না মাখেন। যদি স্বামী বা অভিভাবকের অনুমতি থাকে। অন্য কোন সমস্যা না থাকলে অভিভাবকদের নিষেধ করা উচিত নয়। কেননা রাসূলুল্লাহ (ছাঃ) বলেন, তোমরা আল্লাহ্র দাসীদের মসজিদে যাওয়া থেকে নিষেধ করো না (মুত্তাফাক্ব আলাইহ, মিশকাত হা/১০৫৯-৬০)। তবে সাধারণভাবে তাদের জন্য গৃহে ছালাত আদায় করাই উত্তম (আবুদাঊদ, মিশকাত হা/১০৬২-৬৩)। জুমআয় গেলে খুৎবার মাধ্যমে তারা অনেক কিছু শিখতে পারেন। যেকারণ অনেক মহিলা ছাহাবী জুমআয় অংশগ্রহণ করতেন ও রাসূলের খুৎবা শুনতেন। যেমন উম্মে হেশাম বিনতে হারেছাহ (রাঃ) বলেন, আমি খুৎবায় রাসূলের মুখে শুনে শুনে সূরা ক্বাফ-এর প্রথমাংশ মুখস্ত করেছি। ইনি ছিলেন রাসূলের নিকটতম প্রতিবেশী (মুসলিম, মিশকাত হা/১৪০৯; মিরআত ২/৩১০; তাফসীর ইবনে কাছীর, সূরা ক্বাফ)।